
Text rozhodnutia
Súd: Krajský súd Banská Bystrica Spisová značka: 24S/75/2012 Identifikačné číslo súdneho spisu: 6012200675 Dátum vydania rozhodnutia: 13. 12. 2013 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2013:6012200675.2 Uznesenie Krajský súd v Banskej Bystrici v právnej veci žalobcu: N. B., nar. XX.XX.XXXX, bytom L. XX, XXX XX L. proti žalovanému: Ministerstvo vnútra Slovenskej republiky, Pribinova 2, 812 72 Bratislava,, IČO: 00 151 866, o preskúmanie zákonnosti rozhodnutia a postupu Krajského riaditeľstva Policajného zboru v Banskej Bystrici, odbor poriadkovej polície, 9. mája 1, 974 86 Banská Bystrica č. KRPZ-BB- OPP-94-003/2011 zo dňa 18. apríla 2011 takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 18. júla 2012 bola Krajskému súdu v Banskej Bystrici osobne doručená žaloba, ktorou sa žalobca N. B., nar. XX.XX.XXXX, bytom L. XX, XXX XX L. domáha zrušenia rozhodnutia žalovaného Krajského riaditeľstva Policajného zboru v Banskej Bystrici, odbor poriadkovej polície, 9. mája 1, 974 86 Banská Bystrica č. KRPZ-BB-OPP-94-003/2011 zo dňa 18. apríla 2011, ktorým žalovaný zamietol odvolanie žalobcu a potvrdil rozhodnutie prvostupňového správneho orgánu Okresného riaditeľstva Policajného zboru v Banskej Bystrici, odbor poriadkovej polície č. ORPZ-BB-OPP1-P-1/2011 zo dňa 11. februára 2011, ktorým bol obvinený z priestupku N. B., nar. XX,XX.XXXX, bytom L. XXX/XX, L. uznaný vinným zo spáchania priestupku na úseku zbraní a streliva podľa § 69 ods. 1 písm. d), zákona č. 190/2003 Z.z. o strelných zbraniach a strelive a o zmene a doplnení niektorých zákonov a bola mu uložená pokuta vo výške 180,- Eur. Zároveň bol zaviazaný uhradiť trovy konania vo výške 16,- Eur. Súd uznesením č.k. 24S/75/2012-48 zo dňa 08. februára 2013, vydaným vyšším súdnym úradníkom, zastavil toto konanie podľa § 250d ods. 3 O.s.p. z dôvodu zmeškania lehoty na podanie žaloby o preskúmanie zákonnosti napadnutého rozhodnutia žalovaného podľa § 250b ods. 1 O.s.p.. Na základe odvolania žalobcu Najvyšší súd Slovenskej republiky uznesením č.k. 10Sžd/11/2013 zo dňa 30. októbra 2013 zrušil uznesenie tunajšieho súdu č.k. 24S/75/2012-48 zo dňa 08. februára 2013 z dôvodu, že napadnuté uznesenie vydal vyšší súdny úradník, pričom mal rozhodovať senát, a preto bol krajský súd nesprávne obsadený. Podľa § 247 ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Rozhodnutím Ministerstva vnútra Slovenskej republiky č. p.: SLV-PS-1120/2012 zo dňa 12. decembra 2012 bola k 31. decembru 2012 zrušená rozpočtová organizácia Krajské riaditeľstvo Policajného zboru v Banskej Bystrici, so sídlom ul. 9. mája 1, 974 86 Banská Bystrica, IČO: 00 735 833. Od 01. januára 2013 v zmysle § 21 ods. 13 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov práva a povinnosti rozpočtových organizácií prechádzajú dňom zrušenia na zriaďovateľa, ktorým je Ministerstvo vnútra Slovenskej republiky, so sídlom Pribinova 2, 812 72 Bratislava, IČO: 00 151 866. Súd z predloženého spisu správneho orgánu zistil, že napadnuté rozhodnutie žalovaného č. KRPZ-BB- OPP-94-003/2011 zo dňa 18. apríla 2011, ktoré žiada žalobca zrušiť, bolo žalobcovi doručené dňa 29. apríla 2011. Žalobca podal žalobu o preskúmanie uvedeného rozhodnutia žalovaného osobne na súde až dňa 18. júla 2012, teda viac ako 14 mesiacov po doručení napadnutého rozhodnutia žalobcovi. Z uvedeného vyplýva, že nebola splnená dvojmesačná lehota od doručenia rozhodnutia správneho orgánu v poslednom stupni na podanie žaloby podľa § 250b ods. 1 O.s.p.. Podľa poslednej vety ustanovenia § 250b ods. 1 O.s.p. zameškanie tejto lehoty nemožno odpustiť. Vzhľadom na to, že žalobca zmeškal dvojmesačnú lehotu na podanie žaloby o preskúmanie zákonnosti napadnutého rozhodnutia žalovaného podľa § 250b ods. 1 O.s.p., súd s poukazom na ust. § 250d ods. 3 O.s.p. konanie zastavil. O trovách konania súd rozhodol tak, že žiaden z účastníkov nemá právo na náhradu trov konania (§ 146 ods. 1 písm. c/ O.s.p. v spojení s § 246c ods. 1 O.s.p.), pretože konanie bolo zastavené a súd nezistil splnenie podmienok na náhradu trov konania podľa § 250k ods. 1 O.s.p.. Poučenie: Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu ktorého smeruje. V odvolaní sa má popri všeobecných náležitostiach (§42 ods.3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

